Ganse KSA-raad vat die padArgieffoto. Die eindhoofstuk van Krieket Suid-Afrika se nagmerrie-draaiboek is nog nie in sig nie. Skaars ’n dag nadat Maroela Media berig het dat ses raadslede – onder wie die waarnemende president Beresford Williams – bedank het, het die beleërde organisasie in ’n rits Twitter-inskrywings bevestig dat die res van sy raad vandag ook hul bedankings ingehandig het. Dit sluit onder andere Zola Thamae, Eugenia Kula-Ameyaw, Marius Schoeman en Vuyokazi Memani-Sedile in. “Nadat die lederaad beraadslaag het, is daar besluit dat die ganse raad moet bedank. Dit sal in die beste belang van krieket in Suid-Afrika wees. Alle onafhanklike en nie-onafhanklike direkteure het nou bedank,” het die organisasie op Twitter geskryf. KSA het voortgegaan om die lede vir hul onbaatsugtige diens te bedank. “Die lederaad bedank elke lid vir sy of haar ywer en onbaatsugtige diens – dikwels oor uitgerekte en oorweldigende tydperke – om Krieket Suid-Afrika by te staan.” After the Members’ Council had deliberated and resolved that in order to best serve the interest of cricket in South Africa, the entire Board should resign – which they did. All Independent and Non-Independent Directors have now resigned. — Cricket South Africa (@OfficialCSA) October 26, 2020 In ’n amptelike verklaring het KSA gesê dat alle bedankings onmiddellik van krag is, afgesien van drie lede – Thamae, John Mogodi en Donovan May – wat as direkteure sal aanbly totdat die tussentydse direksie aangestel is. Dit is glo gedoen om die kontinuïteit en stabiliteit van die organisasie te verseker. Volgens berigte sal ’n taakspan nou op die been gebring word om tydelik die stuur van die KSA-bootjie oor te neem. KSA het ook tot môremiddag tyd om die minister van sport, kuns en kultuur, Nathi Mthethwa, te paai sodat die regering nie in die organisasie se sake inmeng nie.